Michael John Hoban

**Michael John Hoban** (født 6. juni 1853 i Waterloo Village i New Jersey i USA; død 13. november 1926 i Scranton i Pennsylvania) var katolsk biskop av Scranton i Pennsylvania. Mens Hoban var koadjutorbiskop av Scranton, oppsto det et skisma i bispedømmet som resulterte i dannelsen av den polske nasjonale katolske kirken i USA.
## Liv og virke
### Bakgrunn
Michael Hoban ble født i Waterloo Village i Byram Township i New Jersey, av Patrick og Bridget (født Hennigan) Hoban, irske immigranter som møttes i USA. Patrick Hoban var en jernbaneentreprenør som jobbet på et prosjekt i Waterloo. 

Han vokste opp i Hawley i Pennsylvania, og fra 1868 studerte han ved forskjellige katolske seminarer i Pennsylvania, New York og Massachusetts. I 1875 ble han sendt til Pontifical North American College i Roma for videre studier. 
### Prest
Han blee ordinert i Roma til prest av kardinal Raffaele Monaco La Valletta den 22. mai 1880. Hoban returnerte til Scranton bispedømme og tjenestegjorde som sogneprest der fra 1885. Etter etableringen av menigheten Ashley i Pennsylvania, ble han utnevnt til dens første sogneprest i 1887.

### Koadjutorbiskop av Scranton
Pave Leo XIII utnevnte ham til titulærbiskop av *Alalis* den 1. februar 1896, og utnevnte ham til koadjutorbiskop av Scranton, for å assistere den aldrende biskop William O'Hara. Han ble ordinert til biskop den 22. mars samme år av kardinal Francesco di Paola Satolli, apostolisk delegat til USA. Medkonsekrerende var Thomas McGovern, biskop av Harrisburg, og Thomas Daniel Beaven, biskop av Springfield i Massachusetts. 

Problemer mellom etniske grupper i bispedømmet kom til overflaten i 1896 i menigheten *Sacred Hearts* i South Scranton. De engelsktalende gruvearbeiderne i menigheten var mistenksomme overfor en tilstrømning av polske innvandrere til gruvefeltene, og fryktet at de ville presse ned lønningene. De polske menighetsmedlemmene likte ikke hvordan deres sogneprest, som var av tysk avstamning, drev menigheten. I oktober 1896 forlot 250 familier menigheten, bygde en ny kirke og ba bispedømmet om anerkjennelse av denne som en ny menighet. Hoban nektet å gi den anerkjennelsen. 

Så ble Franciszek «Francis» Hodur, en polsk prest, tatt som pastor av den polske gruppen. Hoban suspenderte ham uken etter. I september 1898 sendte Hodur et kompromissforslag til Hoban, som han avviste. Hodur reiste deretter til Roma for å anke saken, men ble avvist. I oktober 1898 ble Hodur ekskommunisert. Han og menigheten hans opprettet til slutt Polish National Catholic Church, og etablerte dermed et permanent brudd med den romersk-katolske kirke.

### Biskop av Scranton
Etter William O'Haras død den 3. februar 1899, etterfulgte han ham som biskop av Scranton.Biskop O'Hara var da USAs eldste katolske biskop. 

I løpet av Hobans embetsperiode økte den katolske innflytelse i Scranton; antallet menigheter og prester doblet seg mellom 1899 og 1926. Innen 1911 hadde den katolske befolkningen også økt fra 135.000 til 265.000. Hoban opplevde også den nevnte splittelse i Pennsylvania, som han imidlertid i noen grad klarte å begrense i sitt bispedømme. 

Biskop Michael John Hoban døde den 13.november 1926 i en alder av 73 år og ble gravlagt i Scranton-katedralen.

## Episkopalgenealogi
Hans episkopalgenealogi er:

* Kardinal Scipione Rebiba  (1504-1577) 
* Kardinal Giulio Antonio Santorio  (1532-1602) *bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale  (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Erkebiskop Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1751-1816) *1785
* Pave Pius VIII (1761-1830) *1816
* Pave Pius IX (1792-1878) *1827
* Kardinal Raffaele Monaco La Valletta (1827-1896) *1874
* Kardinal Francesco di Paolo Satolli (1839-1910) *1888
* Biskop *Michael John Hoban* (1853-1926) *1896

## Referanser